text: 13 fik frakendt kortet sidst: Politiet advarer om ny kontrol 
  26 juli 2017 kl. 10.35
  På søndag slutter Spejdernes Lejr. Igen vil der fra morgen til aften være indført hastighedsbegrænsning. Sidst måtte 13 bilister til ny køreprøve. 
  Spejdernes Lejr slutter på søndag den 30. juli. Ligesom da lejren startede, skal politiet hjælpe de cirka 40.000 deltagere sikkert og hurtigt over Alssundbroen, så de kan komme hjem.
  Endnu engang vil der derfor være hastighedsbegrænsning på 60 km/t på den sidste del af Sønderborgmotorvejen og på Omfartsvejen frem til rundkørslen ved Grundtvigs Allé. 
  Det vil være skiltet, men i lørdags, da spejderne skulle frem, var der mange, der ikke overholdt hastighedsbegrænsningen.
  227 blev blitzet, 13 fik frakendt kørekortet betinget, og 48 bilister fik et klip i kortet.
  Politiet står klar med fotovognen igen på søndag. Denne gang håber de, tallet bliver meget lavere.
  Politiet håber på 0 blitz og dermed sikker afrejse for spejderne #politidk https://t.co/ZEBWj09MWe pic.twitter.com/u6wDNMyKcM
  
  